CELEX: 32016R0888
Language: ro
Date: 2016-06-06 00:00:00
Title: Regulamentul (UE) 2016/888 al Consiliului din 6 iunie 2016 de modificare a Regulamentului (UE) 2015/323 privind regulamentul financiar aplicabil celui de al 11-lea Fond european de dezvoltare în ceea ce privește plata tranșelor

7.6.2016   
            
            
               RO
            
            
               Jurnalul Oficial al Uniunii Europene
            
            
               L 149/1
            
         REGULAMENTUL (UE) 2016/888 AL CONSILIULUI
   din 6 iunie 2016
   de modificare a Regulamentului (UE) 2015/323 privind regulamentul financiar aplicabil celui de al 11-lea Fond european de dezvoltare în ceea ce privește plata tranșelor
   CONSILIUL UNIUNII EUROPENE,
   având în vedere Tratatul privind Uniunea Europeană și Tratatul privind funcționarea Uniunii Europene,
   având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (1) (denumit în continuare „acordul intern”), în special articolul 10 alineatul (2),
   având în vedere propunerea Comisiei Europene,
   având în vedere avizul Curții de Conturi Europene (2),
   având în vedere avizul Băncii Europene de Investiții,
   întrucât:
   
               (1)
            
            
               La 5 iunie 2014, Banca Centrală Europeană a adoptat o decizie (3) care prevede o rată negativă a dobânzii, ceea ce implică obligația de plată din partea titularului de depozit către banca centrală națională relevantă (BCN), inclusiv dreptul acestei BCN de a debita în mod corespunzător contul de depozit guvernamental relevant. Alte BCN, în care fondurile Fondului european de dezvoltare (FED) trebuie să fie păstrate în conformitate cu articolul 22 din Regulamentul (UE) 2015/323 al Consiliului (4), au adoptat măsuri similare.
            
         
               (2)
            
            
               În conformitate cu articolul 22 alineatul (3) din Regulamentul (UE) 2015/323, contribuțiile la FED se varsă de către fiecare stat membru într-un cont special denumit „Comisia Europeană – Fondul european de dezvoltare”, deschis la banca centrală a statului membru respectiv sau la instituția financiară desemnată de acesta.
            
         
               (3)
            
            
               Respectivele conturi speciale deschise de către statele membre în numele Comisiei pentru depunerea contribuțiilor la FED ar trebui să fie menținute libere de orice taxe ori dobânzi până când acestea trebuie să fie folosite pentru plăți, prevenind astfel pierderile pentru bugetul FED. Perceperea de comisioane sau dobânzi negative ar reduce bugetul FED și ar conduce la un tratament inegal al statelor membre. Prin urmare, atunci când se aplică dobândă negativă conturilor FED, statele membre în cauză ar trebui să crediteze un cuantum egal cu cuantumul dobânzii negative respective. Având în vedere că unele state membre nu au posibilitatea de a evita impactul financiar al obligației de a credita astfel de cuantumuri ale dobânzilor negative în conturile FED, este oportun ca, atunci când își acoperă cerințele de plată, Comisia să urmărească reducerea acestui impact prin retragerea cu prioritate din sumele creditate în conturile în cauză.
            
         
               (4)
            
            
               Prin urmare, Regulamentul (UE) 2015/323 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Articolul 22 din Regulamentul (UE) 2015/323 se înlocuiește cu următorul text:
   
      „Articolul 22
      Plata tranșelor
      (1)   Solicitările de contribuții utilizează mai întâi, succesiv, sumele stabilite pentru Fondurile europene de dezvoltare anterioare.
      (2)   Contribuțiile statelor membre se exprimă în euro și se plătesc în euro.
      (3)   Contribuția menționată la articolul 21 alineatul (7) litera (a) se varsă de fiecare stat membru într-un cont special denumit «Comisia Europeană – Fondul european de dezvoltare» deschis la banca centrală a statului membru relevant sau la instituția financiară desemnată de acesta. Cuantumul unor astfel de contribuții rămâne în conturile speciale respective până când este necesar să se efectueze plățile.
      (4)   Contul menționat la alineatul (3) trebuie să fie menținut liber de orice taxe și dobânzi.
      (5)   Atunci când se aplică dobândă negativă contului menționat la alineatul (3), statul membru în cauză creditează contul, cel târziu la data plății fiecărei tranșe menționate la articolul 21, cu un cuantum echivalent cu cuantumul unei astfel de dobânzi negative aplicate până în prima zi a lunii anterioare plății tranșei.
      (6)   Fără a aduce atingere alineatului (7), Comisia întreprinde cele necesare pentru a efectua retragerile din conturile speciale în așa fel încât să mențină o distribuție a activelor în conturile respective care corespunde cheii de contribuție, astfel cum se prevede la articolul 1 alineatul (2) litera (a) din acordul intern.
      (7)   Atunci când acoperă necesarul de lichidități al FED în conformitate cu alineatul (3), Comisia urmărește să reducă impactul obligației statelor membre de a credita cuantumurile dobânzilor negative în conformitate cu alineatul (5), prin retragerea cu prioritate din sumele creditate în conturile vizate.
      (8)   Contribuția menționată la articolul 21 alineatul (7) litera (b) se creditează de către fiecare stat membru în conformitate cu articolul 53 alineatul (1).”
   
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Luxemburg, 6 iunie 2016.
      
         
            Pentru Consiliu
         
         
            Președintele
         
         H.G.J. KAMP
      
   
   
      (1)  JO L 210, 6.8.2013, p. 1.
   
      (2)  JO C 5, 8.1.2016, p. 6.
   
      (3)  Decizia BCE/2014/23 a Băncii Centrale Europene din 5 iunie 2014 privind remunerarea depozitelor, soldurilor și deținerilor de rezerve excedentare (JO L 168, 7.6.2014, p. 115).
   
      (4)  Regulamentul (UE) 2015/323 al Consiliului din 2 martie 2015 privind regulamentul financiar aplicabil celui de al 11-lea Fond european de dezvoltare (JO L 58, 3.3.2015, p. 17).